CELEX: 
Language: lv
Date: 2020-12-16 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz pentahlorfenolu un tā sāļiem un esteriem groza I pielikumu Eiropas Parlamenta un Padomes Regulā (ES) 2019/1021 par noturīgiem organiskajiem piesārņotājiem

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regulas (ES) 2019/1021 (“NOP regula”) 1. pants par minētās regulas mērķi nosaka aizsargāt cilvēka veselību un vidi no noturīgiem organiskajiem piesārņotājiem (NOP), aizliedzot, pēc iespējas drīz pakāpeniski izbeidzot vai ierobežojot tādu vielu ražošanu, laišanu tirgū un izmantošanu, uz kurām attiecas Stokholmas Konvencija par noturīgiem organiskajiem piesārņotājiem.
            
            
               Pentahlorfenols (PHF) un tā sāļi un esteri ir norādīti NOP regulas I pielikumā, bet tiem nav noteikta nejauša mikrokontaminanta (NMK) robežvērtība. PHF Eiropas Savienībā galvenokārt ticis izmantots par pesticīdu. Kad tas tika iekļauts NOP regulā, tika uzskatīts, ka robežvērtība nav vajadzīga, jo PHF diez vai būs atrodams maisījumos un izstrādājumos. Komisija, ECHA un dažas NOP regulas jomā kompetentās dalībvalstu iestādes pēdējā laikā saņēmušas jautājumus par robežvērtību attiecībā uz PHF klātbūtni izstrādājumos. Šādi jautājumi šķiet saistīti ar tā klātbūtni atgūtās koksnes šķeldās koksnes plātņu ražošanai, kā arī importētos tekstilizstrādājumos. Tā kā konkrēta NMK robežvērtība nav noteikta, rodas juridiska nenoteiktība, jo ieinteresētās personas nezina, vai vispār ir piemērojama kāda robežvērtība un kāda tā ir. Robežvērtības neesību var interpretēt tā, ka piemērojama noteikšanas robeža, kas būtu tik zema, ka dažos gadījumos sagādātu problēmas, piemēram, liegtu laist tirgū izstrādājumus, kas izgatavoti no reciklētām koksnes šķeldām.
            
            
               Ņemot vērā pašlaik pieejamo informāciju, ir lietderīgi noteikt robežvērtību PHF kā nejauša mikrokontaminanta klātbūtnei vielās, maisījumos vai izstrādājumos. Šāda NMK robežvērtība padarītu skaidrāku tiesisko situāciju un atvieglotu izpildes panākšanu. 
            
            
               Ņemot vērā pieejamo informāciju, minētajai robežvērtībai attiecībā uz PHF kā NMK klātbūtni vielās, maisījumos un izstrādājumos vajadzētu būt 5 mg/kg (0,0005 masas %).
            
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Grozījumu projekts 2020. gada 9. jūnijā un 2020. gada 24. novembrī tika apspriests ar ekspertu grupu (“NOP jomā kompetento iestāžu sanāksme”), un tās komentāri ir ņemti vērā. Ekspertu grupā ir pārstāvētas visas relevantās ieinteresētās personas — dalībvalstu, Eiropas Ķimikāliju aģentūras, ķīmiskās rūpniecības un pilsoniskās sabiedrības pārstāvji.
            
            
               2020. gadā no 1. līdz 29. septembrim notika tiesību akta projekta sabiedriskā apspriešana. Visos saņemtajos komentāros grozījumi tika atbalstīti. 
            
            
               3.DELEĢĒTĀ AKTA JURIDISKIE ASPEKTI
            
            
               Šis deleģētais akts groza Regulas (ES) 2019/1021 I pielikuma ierakstu par pentahlorfenolu un tā sāļiem un esteriem, lai to pielāgotu zinātnes un tehnikas attīstībai. Ierosinātā deleģētā akta juridiskais pamats ir Regulas (ES) 2019/1021 15. panta 1. punkts. 
            
            
               KOMISIJAS DELEĢĒTĀ REGULA (ES) …/..
            
            
               (16.12.2020),
            
            
               ar ko attiecībā uz pentahlorfenolu un tā sāļiem un esteriem groza I pielikumu Eiropas Parlamenta un Padomes Regulā (ES) 2019/1021 par noturīgiem organiskajiem piesārņotājiem
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2019/1021 (2019. gada 20. jūnijs) par noturīgiem organiskajiem piesārņotājiem
                  1
                un jo īpaši tās 15. panta 1. punktu,
            
         
         
            
               tā kā:
            
            
               (1)Ar Regulu (ES) 2019/1021 tiek īstenotas saistības, kuras Savienība uzņēmusies saskaņā ar Stokholmas Konvenciju par noturīgajiem organiskajiem piesārņotājiem
                  2
                un 1979. gada Konvencijai par gaisa pārrobežu piesārņojumu lielos attālumos pievienoto Protokolu par noturīgajiem organiskajiem piesārņotājiem
                  3
               .
            
            
               (2)Saskaņā ar Regulas (ES) 2019/1021 3. panta 1. punktu, bet ievērojot tās 4. pantu, vielas, kas norādītas minētās regulas I pielikumā, ir aizliegts ražot, laist tirgū un izmantot kā atsevišķi, tā maisījumos un izstrādājumos.
            
            
               (3)Pentahlorfenols un tā sāļi un esteri ir norādīti Regulas (ES) 2019/1021 I pielikumā, bet tiem nav noteikta nejauša mikrokontaminanta (NMK) robežvērtība.
            
            
               (4)Regulas (ES) 2019/1021 15. panta 1. punkts Komisiju pilnvaro pieņemt deleģētos aktus, ar kuriem esošos I pielikuma ierakstus groza, lai tos pielāgotu zinātnes un tehnikas attīstībai. 
            
            
               (5)Komisija ir konstatējusi pentahlorfenola un tā sāļu un esteru kā piemaisījuma klātbūtni dažos izstrādājumos, arī importētos tekstilizstrādājumos un atgūtās koksnes šķeldās koksnes plātņu ražošanai. 
            
            
               (6)Lai būtu iespējams turpināt koksnes šķeldu reciklēšanu un atvieglotu izpildes panākšanu, pentahlorfenolam un tā sāļiem un esteriem būtu jānosaka NMK robežvērtība, kas ir 5 mg/kg (0,0005 masas %).
            
            
               (7)Tāpēc Regula (ES) 2019/1021 būtu attiecīgi jāgroza,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 2019/1021 I pielikumu groza saskaņā ar šīs regulas pielikumu.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 16.12.2020
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
               
            
         
         
            
                  
                     (1)
                  
                        OV L 169, 25.6.2019., 45. lpp. 
               
               
                  
                     (2)
                  
                        OV L 209, 31.7.2006., 3. lpp.
               
               
                  
                     (3)
                  
                        OV L 81, 19.3.2004., 37. lpp.
               
            
      
    ---documentbreak--- 
      
         
         
            
               PIELIKUMS 
            
            
               Regulas (ES) 2019/1021 I pielikuma A daļas ceturtajā ailē (“Īpašs izņēmums lietošanai par starpproduktu vai cita specifikācija”) ierakstam par pentahlorfenolu un tā sāļiem un esteriem pievieno šādu tekstu:
            
            
               “Šā ieraksta sakarā 4. panta 1. punkta b) apakšpunkts attiecas uz pentahlorfenolu un tā sāļiem un esteriem vielās, maisījumos vai izstrādājumos koncentrācijā, kas vienāda ar vai zemāka par 5 mg/kg (0,0005 masas %).”